জন সুরাজের নেতা খুন! গ্রেফতার নীতীশের দলের প্রার্থী, হুলুস্থুল বিহারে

ওয়েব ডেস্ক: বিহার বিধানসভা নির্বাচন (Bihar Assembly Election) ঘিরে ক্রমেই উত্তপ্ত হচ্ছে রাজনীতি। নির্বাচনী ময়দানে লেগেছে রক্তের দাগও। খুন হয়েছেন প্রশান্ত কিশোরের (Prashant Kishor) জন সুরাজ পার্টির (Jan Suraaj Party) কর্মী দুলারচন্দ যাদব (Dularchand Yadav Murder Case)। এবার এই ঘটনায় গ্রেফতার করা হল নীতীশ কুমারের (Nitish Kumar) দল জেডিইউ-এর মোকামা আসনের প্রার্থী (JDU Candidate) ও প্রাক্তন বিধায়ক অনন্ত সিংকে (Anant Singh Arrested)।

পাটনা পুলিশ সূত্রে জানা গিয়েছে, বৃহস্পতিবার মোকামায় জন সুরাজ পার্টির প্রার্থী পীযূষ প্রিয়দর্শীর নির্বাচনী সভার সময়ই দুলারচন্দ যাদবের মৃত্যু হয়। প্রথমে ধারণা করা হয়েছিল, গুলিবিদ্ধ হয়ে মৃত্যু হয়েছে তাঁর। কিন্তু ময়নাতদন্তে প্রকাশ, গুলির আঘাতে নয়, বরং ফুসফুসে ছিদ্র হওয়া ও পাঁজরের একাধিক হাড় ভেঙে যাওয়ার কারণেই মৃত্যু হয় দুলারচন্দের। ঘটনার সময় সভাস্থলে উপস্থিত ছিলেন অনন্ত সিং।

আরও পড়ুন: মহাকুম্ভকে কটাক্ষ করে হ্যালোউইন উদযাপন! লালুকে নিশানা BJP-র

প্রাথমিক তদন্তে পুলিশের অনুমান, মোকামার দুই প্রতিদ্বন্দ্বী প্রার্থীর সমর্থকদের মধ্যে তীব্র সংঘর্ষ বাধে সভা চলাকালীন, আর সেই গোলযোগেই ঘটে এই মর্মান্তিক ঘটনা। পুলিশ জানিয়েছে, অনন্ত সিং-সহ তাঁর দুই ঘনিষ্ঠ সহযোগীকেও আটক করা হয়েছে। গ্রেফতারের পর জিজ্ঞাসাবাদের জন্য তাঁকে পাটনায় আনা হয়েছে।

অনন্ত সিংয়ের গ্রেফতারির পর জন সুরাজ পার্টির প্রার্থী পীযূষ প্রিয়দর্শী বলেন, “পুলিশের পদক্ষেপকে স্বাগত জানাই, তবে এই কাজটা অনেক আগেই হওয়া উচিত ছিল। অনন্ত সিং ৫০টি গাড়ির কনভয় নিয়ে প্রচার করছিলেন, অথচ এফআইআর দায়ের হওয়ার পরও তাঁকে আটক করা হয়নি। দেরিতে হলেও পুলিশ ব্যবস্থা নিয়েছে, এখন দেখা যাক তদন্ত কোথায় গিয়ে পৌঁছয়।”

অন্যদিকে, গ্রেফতারির পর নিজের অবস্থান স্পষ্ট করে অনন্ত সিং এক ভিডিও বার্তা পোস্ট করেন ফেসবুকে। সেখানে পুলিশি হেফাজতে থাকা অবস্থায় তিনি লেখেন, “সত্যমেব জয়তে!! মোকামার মানুষের ওপর আমার সম্পূর্ণ ভরসা আছে। এবার মোকামার মানুষ নিজেরাই লড়বে এই নির্বাচন।” তাঁর দাবি, গোটা ঘটনার পিছনে রাজনৈতিক ষড়যন্ত্র রয়েছে।

দেখুন আরও খবর:

The post জন সুরাজের নেতা খুন! গ্রেফতার নীতীশের দলের প্রার্থী, হুলুস্থুল বিহারে first appeared on KolkataTV.

The post জন সুরাজের নেতা খুন! গ্রেফতার নীতীশের দলের প্রার্থী, হুলুস্থুল বিহারে appeared first on KolkataTV.