বিধানসভা নির্বাচনের ফলাফল নিয়ে বিরাট ভবিষ্যদ্বাণী প্রশান্ত কিশোরের

ওয়েব ডেস্ক: বিহার বিধানসভা নির্বাচনের (Bihar Assembly Election) আর বাকি মাত্র কয়েক সপ্তাহ। তার আগেই বড় ঘোষণা করলেন ভোটকুশলী তথা জন সুরাজ পার্টির (Jan Suraaj Party) সুপ্রিমো প্রশান্ত কিশোর (Prashant Kishor)। তিনি জানিয়ে দিলেন যে, তাঁর দল জন সুরাজ পার্টির প্রতি যদি বিহারের মানুষ আস্থা রাখেন, তাহলে এই দল ১৫০-এরও বেশি আসন জিতবে। আর যদি জনগণ আস্থা না রাখেন, তাহলে ১০টি আসনও মিলবে না, এমনটাই স্পষ্ট ভাষায় জানিয়ে দিলেন পিকে।

প্রশান্ত কিশোরের দল এবার লড়বে ২৪৩টি আসনেই, এবং কোনও দলের সঙ্গে জোটে যাওয়ার প্রশ্নই নেই বলে সাফ জানিয়ে দিয়েছেন দলের সুপ্রিমো। তাই তিনি ভোটের প্রচারে বিজেপি-জেডিইউ নেতৃত্বাধীন এনডিএ জোট ও আরজেডি-কংগ্রেসের ইন্ডিয়া ব্লক— দুই পক্ষকেই কটাক্ষ করে চলেছেন। সম্প্রতি তিনি বলেন, “এখন বলটা পুরোপুরি বিহারের মানুষের কোর্টে। যদি তাঁরা আগের মতো দুঃখ-কষ্টে বাঁচতে চায়, তাহলে পুরনো দলগুলোকেই বেছে নিক। কিন্তু যদি সত্যিই পরিবর্তন চায়, তাহলে বিকল্প হিসেবে রয়েছে জন সুরাজ পার্টি।”

আরও পড়ুন: নীতীশের দল চালাচ্ছে BJP! ভোটের আগে বিস্ফোরক মন্তব্য তেজস্বীর

বিহারবাসীর উদ্দেশে পিকে আরও বলেন, “এত বছর মানুষ বলেছে বিকল্প নেই। এখন বিকল্প এসেছে। যদি এখনও ভুল হয়, তবে দুর্নীতি, কর্মসংস্থানের অভাব, রাজ্যের অবনতি কিছুই বদলাবে না। বিহারের তরুণদের অন্য রাজ্যে কাজ খুঁজতে যেতে হবে আগের মতোই।” প্রশান্ত কিশোরের দাবি, এই নির্বাচনে তাঁর দল জিতুক বা না জিতুক, জিততে হবে বিহারকেই। তিনি সৎ ও যোগ্য মানুষদের রাজনীতিতে আসার আহ্বান জানান, বলেন, “আমরা চাই রাজনীতি হোক মানুষের উন্নয়নের জন্য, পদের জন্য নয়।”

তেজস্বী যাদবের প্রসঙ্গে তিনি বলেন, “আরজেডি এবার আগের মতো আসন পাবে না। ২০২০ সালে চিরাগ পাসওয়ানের লড়াই আরজেডির ভাগ্য খুলেছিল। সেই সুবিধা এবার নেই।” এদিকে এনডিএ সরকারের ভাতা ও চাকরির প্রতিশ্রুতিকে কটাক্ষ করে পিকে বলেন, “বিশ্বের কোনও দেশই ৩.৫ কোটি মানুষকে সরকারি চাকরি দিতে পারে না। এটা নিছক ভোটের প্রতিশ্রুতি।”

দেখুন আরও খবর: